**Narciso Corral Ocampo**, nado nas Pontes de García Rodríguez o 11 de decembro de 1899 e finado en Madrid o 9 de xullo de 1959, foi un político galego.

Traxectoria
-----------

Fillo de Andrés Francisco Corral Pico, secretario do Concello das Pontes de García Rodríguez, e Antonia Ocampo, estudou o bacharelato na Coruña. Emigrou a Cuba e retornou a principios dos anos trinta. En principio fixo propaganda a favor de Leandro Pita Romero, pero posto a mal con el, pasouse á dereita. Foi nomeado representante da Sociedad de Autores de España nas Pontes de García Rodríguez en 1933. Secretario do Comité Radical das Pontes, foi detido polo alcalde das Pontes en setembro de 1933, pero liberado ao día seguinte por orde do gobernador civil. Aprobou os exames para secretarios de xulgados municipais en maio de 1935. Dende decembro de 1935 militou na Falange. Foi secretario accidental do xulgado municipal das Pontes de 1936 a 1940.

No golpe de Estado do 18 de xullo de 1936 era xefe de Falange das Pontes e estivo implicado na represión. Foi un dos responsables do masacre de Manuel Ramos Fernández, a súa muller Juana Ferreiro Rodríguez e dous dos seus fillos, Manuel e José o 22 de agosto de 1936. O 23 de outubro á fronte dunha partida de milicianos integrada por Francisco Bellas Rivero e José Seoane López Avelino asasinou ao esmoleiro Avelino López. En 1937 a Falange instruíulle expediente por impoñer multas arbitrarias e estivo preso un mes no cuartel de Falange da Coruña. Foi sancionado pola Delegación de Orde Público da Coruña con 100 pesetas en 1937 por "no saludar a las banderas nacional y de Falange, contestando a la Guardia civil en tonos airados e irrespetuosos al ser invitado a ello". Entre xullo e outubro de 1937 foi soldado da setima bandeira de FET y de las JONS e combateu na fronte de Asturias. Foi nomeado alcalde das Pontes en xullo de 1940, cesando no cargo en maio de 1941. En agosto dese ano desmpeñou o cargo de secretario accidental do Concello das Pontes. En outubro de 1941 abríronlle un proceso xudicial polo homicidio de Manuel Ramos e a súa familia, que finalmente foi sobresido. Foi expulsado de FET y de las JONS "por cometer actos denigrantes para la camisa azul" a finais de outubro de 1941.

Vida persoal
------------

Casou con María Villasuso Romero e foi pai de Valentín, María Luisa, Andrés, Otilia, Adolfo, Armando, María Elena e Pilar Corral Villasuso.

Notas
-----

1. ↑  *La Voz de Galicia*, 11-7-1959, p. 4.
2. ↑  *La Voz de Galicia*, 25-6-1915, p. 3.
3. ↑  *El Ideal Gallego*, 19-2-1933, p. 6.
4. ↑  *La Voz de Galicia*, 9-9-1933, p. 6.
5. ↑  *El Ideal Gallego*, 5-5-1935, p. 5.
6. ↑  *BOP A Coruña*16-12-1938, p. 4.
7. ↑  *La Voz de Galicia*, 1-7-1937, p. 2.
8. ↑  Causa nº 133/1942, instruída polo delito de homicidios, contra Narciso Corral Ocampo e outros. As actuacións foron comezadas polo Xulgado de Instrución de Ortigueira o 8 de outubro de 1941 e continuadas polo Xulgado Militar eventual nº 3 de Ferrol, o 16 de febreiro de 1942.
9. ↑  *El Compostelano*, 31-10-1941, p. 2.

Véxase tamén
------------

### Bibliografía

* Souto López, Manuel (2002). "II República nas Pontes de García Rodriguez, 1931-1936: Os Agrario-Republicanos" (PDF). *Cátedra. Revista Eumesa de Estudios* (9): 157–178. Arquivado dende o orixinal (PDF) o 07 de marzo de 2016. Consultado o 25 de xuño de 2015.
* Sande, María (2013). *Alcaldes de As Pontes. Un recorrido desde 1836*. A Coruña: Asociación Pro-Muevete. ISBN 978-84-616-6599-0.

### Ligazóns externas

* Sergio Guerra Vilaboy: "La represión fascista en As Pontes en 1936" 23/8/2014.
* A represión fascista nas Pontes en 1936

|  |  |  |
| --- | --- | --- |
| Predecesor:**Jesús López López** |  **Alcalde das Pontes de García Rodríguez** 1940 - 1941 | Sucesor:**?** |